**05.01.2022**

**E-pasta nosaukums**

Priekšlikumi par vakcinācijas sertifikāta derīguma termiņa noteikšanu

**E-pasta teksts**

Nacionālais veselības dienests informē, ka Veselības ministrija virza priekšlikumu par vakcinācijas sertifikāta derīguma termiņa noteikšanu, par ko valdība, paredzams, galīgi izlems ceturtdien, 6. janvārī.

Pēc Veselības ministrijas virzītā projekta, pēc Eiropas parauga Latvijā tiktu ieviests vakcinācijas sertifikātu derīguma termiņš no 15.februāra - 5 mēneši Janssen, 9 mēneši citām vakcīnām pēc noslēdzošās devas saņemšanas, lai sekmētu balstvakcināciju, gatavojoties omikrona vilnim šoziem. Sertifikātu derīguma termiņu paredzēts attiecināt uz pakalpojumu pieejamību zaļajā režīmā, bet visas detaļas, paredzams, būs zināmas ceturtdien.

Šāds lēmums, paredzams, palielinās pieprasījumu pēc vakcinācijas. Mūsu centieni būs vērsti uz to, lai cilvēki neatliek balstvakcināciju uz pēdējo brīdi, un panākt, lai vakcinēšanās notiktu vienmērīgā plūsmā un neradītu rindas un “sastrēgumus”. Veicam aprēķinus un plānojam, cik daudziem noteiktos laika posmos būs aktuāla balstvakcinācija sertifikāta derīgumam, un šajā procesā regulāri uzturēsim saziņu ar vakcinācijas procesā iesaistītajiem, tajā skaitā ģimenes ārstiem.

Pateicamies par līdzšinējo sadarbību un ceram uz labu sadarbību arī turpmāk!